V rozpočte sa počítalo s rozpočtovými prostriedkami vo výške 71 miliónov EUR určenými na pokrytie potrieb všetkých opatrení v rámci tohto článku. Výdavky vynaložené členskými štátmi dosiahli výšku iba 50,0 milióna EUR. Rozdiel 21 miliónov EUR sa presunul do iných rozpočtových článkov.

Výdavky na osobitnú pomoc pre včelárstvo dosiahli výšku 36,5 milióna EUR v porovnaní s predpokladanými rozpočtovými potrebami vo výške 39 miliónov EUR.

Z rozpočtovej položky „Ostatné opatrenia“ sa presunulo 18,5 milióna EUR mimo tohto článku z dôvodu nízkeho využívania mimoriadnych opatrení súvisiacich s výskytom ohnísk vtáčej chrípky v jednom členskom štáte.

3.2.1.9.Článok 05 02 18: Školské programy

Výdavky vynaložené na školské programy dosiahli výšku 162,1 milióna EUR v porovnaní s predpokladanými rozpočtovými potrebami vo výške 215,0 milióna EUR. Rozdiel (52,9 milióna EUR) bol presunutý mimo tohto článku na pokrytie ostatných výdavkov EPZF. Dôvodom boli praktické dôsledky pandémie ochorenia COVID-19 na vykonávanie týchto programov, najmä pokiaľ ide o distribúciu mliečnych výrobkov a ovocia a zeleniny v školskom roku 2019/2020.

3.2.2.Kapitola 05 03: Priame platby

Rozpočtový rok 2020 bol piatym rokom uplatňovania reformovaných priamych platieb, o ktorých sa rozhodlo v kontexte reformy spoločnej poľnohospodárskej politiky z roku 2013. Celkovo sa v rámci tejto rozpočtovej kapitoly vyplatilo 41 396,4 milióna EUR. Tam je zahrnutá suma 462,5 milióna EUR vyplatená na účely refundácie priamych platieb poľnohospodárom v súvislosti s finančnou disciplínou, ktorá bola financovaná zo sumy 466,8 milióna EUR prenesenej z roku 2019 (podrobnosti sa uvádzajú v bode 3.2.2.4). Zvyšok vykonaných platieb (40 934,0 milióna EUR) sa financoval zo schválených rozpočtových prostriedkov (40 621 miliónov EUR) a z pripísaných príjmov (1 312 miliónov EUR). Uvedené pripísané príjmy boli použité na časť výdavkov vynaložených na režim základnej platby.

Celkové nepoužité rozpočtové prostriedky dosiahli výšku 537,7 milióna EUR, z čoho 533,5 milióna EUR sa prenieslo do rozpočtového roku 2021. Zahŕňa to sumu nevyužitej rezervy na krízové situácie vo výške 478 miliónov EUR zodpovedajúcu sume skutočne uplatnenej finančnej disciplíny v roku 2020, ktorá sa preniesla do rozpočtového článku 05 03 09 a následne do roku 2021 na účely refundácie priamych platieb dotknutým poľnohospodárom zo strany členských štátov. Zvyšný zostatok pripísaných príjmov vybraných v roku 2020 (55,5 milióna EUR) bol prenesený do roku 2021. V prípade položiek, pri ktorých potreby prekročili schválené rozpočtové prostriedky, boli dodatočné výdavky pokryté presunmi schválených rozpočtových prostriedkov z iných rozpočtových položiek alebo pripísaných príjmov.

Vzhľadom na krízu spôsobenú ochorením COVID-19 Komisia prijala balík s cieľom poskytnúť zvýšené preddavky na priame platby, ako aj zvýšiť flexibilitu kontrol.

3.2.2.1.Článok 05 03 01: Oddelené priame platby

Hlavné schémy financované z prostriedkov na základe tohto článku sú režim jednotnej platby na plochu, režim základnej platby, platba na poľnohospodárske postupy prospešné pre klímu a životné prostredie, redistributívna platba a platba pre mladých poľnohospodárov. Všetky schémy pomoci v tomto článku sú vyplácané nezávisle od výroby, ale za určitých podmienok, akou je napr. dodržiavanie krížového plnenia. Disponibilné rozpočtové prostriedky na oddelené priame platby dosiahli v roku 2020 výšku 35 459,3 milióna EUR vrátane rozpočtových prostriedkov schválených rozpočtovým orgánom vo výške 34 574,0 milióna EUR, presunov i iných článkov a kapitol vo výške 40,1 milióna EUR a pripísaných príjmov vo výške 845,2 milióna EUR. Výdavky vynaložené členskými štátmi na všetky schémy v tomto článku predstavovali 35 403,7 milióna EUR, čo zodpovedá 99,8 % disponibilných rozpočtových prostriedkov.

3.2.2.2.Článok 05 03 02: Iné priame platby

Rozpočtové prostriedky v tomto článku pokrývajú výdavky na „iné priame platby“. Patria sem schémy, pri ktorých ešte môže existovať spojenie medzi platbou a výrobou za presne vymedzených podmienok a v rámci jasných limitov. V dôsledku reformy z roku 2013 sa do tohto článku doplnili nové schémy, konkrétne dobrovoľná viazaná podpora a režim pre malých poľnohospodárov, a viaceré riadky slúžili len na pokrytie pomerne malých zvyšných platieb na schémy s uplynutou platnosťou.

Rozpočet na rok 2020 zahŕňal rozpočtové prostriedky vo výške 5 569,0 milióna EUR pre tento rozpočtový článok. Členské štáty vynaložili výdavky vo výške 5 530,0 milióna EUR, teda menej než rozpočtové prostriedky zahrnuté v rozpočte.

3.2.2.3.Článok 05 03 09: Refundácia priamych platieb v súvislosti s finančnou disciplínou

Tomuto článku rozpočtový orgán nepridelil žiadne rozpočtové prostriedky. Tento článok slúži na výber neviazaných schválených rozpočtových prostriedkov nevyužitej rezervy na krízové situácie prenesenej s cieľom financovať refundáciu finančnej disciplíny uplatnenej na priame platby .

Zo sumy 466,8 milióna EUR zodpovedajúcej finančnej disciplíne uplatnenej v rozpočtovom roku 2019, ktorá bola prenesená do rozpočtu na rok 2020 na refundáciu, členské štáty uhradili sumu 462,5 milióna EUR. Rozdiel vo výške 4,3 milióna EUR sa previedol naspäť do rozpočtu na rok 2020, aby sa prostredníctvom opravného rozpočtu v nasledujúcom rozpočtovom roku vrátil členským štátom.

3.2.2.4.Článok 05 03 10: Rezerva na krízové situácie v odvetví poľnohospodárstva

Rozpočtové prostriedky tohto článku sú určené na pokrytie výdavkov na opatrenia, ktoré sa musia prijať na riešenie veľkých kríz postihujúcich poľnohospodársku výrobu alebo distribúciu. Rezerva na krízové situácie sa vytvára tak, že na začiatku každého roka sa uplatní zníženie priamych platieb prostredníctvom mechanizmu finančnej disciplíny v súlade s článkami 25 a 26 nariadenia (EÚ) č. 1306/2013, ako aj článkom 8 nariadenia (EÚ) č. 1307/2013 . V roku 2020 sa rezerva na krízové situácie vo výške 478,0 milióna EUR nevyužila.

Na konci rozpočtového roka 2020 sa preto neviazané schválené rozpočtové prostriedky zodpovedajúce sume finančnej disciplíny skutočne uplatnenej na rok podania žiadostí 2019 presunuli do rozpočtového článku 05 03 09 s cieľom preniesť ich do nasledujúceho rozpočtového roka na refundáciu v súvislosti s finančnou disciplínou uloženou poľnohospodárom v kalendárnom roku 2020.